Ane Halsboe-Jørgensen (S), 2025-01-16:
Det er en uhyre vigtig debat, hvordan vi som mennesker finder balancerne.
Jeg tænker, at familien er omdrejningspunktet for de fleste af os alle sammens liv, hvad enten vi er sammen med vores børn, forældre, partnere eller andre nærtstående.
Det er for de fleste af os noget af det mest værdifulde, vi har.
Det kan også, siger jeg som børnefamiliemor, være en kende uforudsigeligt.
Jeg tror, der er mange af os, der har stået i en situation, hvor børns sygdom kan vælte en plan, vi ellers tænkte vi havde lagt ned til mindste detalje for, hvordan vi fik den kommende uge til at hænge sammen.
Der er sikkert også andre igen, der har prøvet at være splittede imellem at være der for en syg forælder eller partner og skulle møde på arbejde.
Det er bare nogle eksempler ud af sikkert mange flere på, hvordan familieliv og arbejdsliv løbende skal balanceres, og hvor vigtigt det er, at ens arbejdsvilkår og dermed også, hvordan vi har indrettet os, gør det muligt at finde den balance.
Derfor har jeg også stor forståelse for, at Alternativet ønsker fokus på, hvordan vi får vi mere fleksibilitet i vores arbejdsliv.
Det er vigtigt, at vi taler om og også bliver klogere på, hvad der er op og ned i debatten om familiernes udfordringer med at få enderne til at mødes.
Det er også vigtigt for mig at understrege, at for mig er løsningen i den her debat ikke bare, at den del med arbejdet skal fylde meget mindre.
Det viser vi jo også ved at have en meget høj arbejdsmarkedsdeltagelse i Danmark.
Det er så også samtidig det, der gør, at der er store krav til eller bør være store krav til, at vi har et arbejdsmarked, der er rummeligt og giver plads til den balance mellem privat- og arbejdsliv.
For i langt de fleste familier går både mor og far på arbejde.
Fleksibilitet er noget godt, det er en god ting.
For mange betyder fleksibilitet noget, og jeg tror kun, det bliver større.
På den måde har ordføreren også ret i pointen om, at der er en udvikling i gang på samfundsplan om, at det at ønske et fleksibelt arbejdsmarked er noget, vi kommer til at se vokse.
Derfor er det også interessant at følge de overenskomster, der bliver lavet i de her år.
Flere overenskomster indeholder nu fritvalgsordninger, hvor man som lønmodtager selv kan vælge, om man vil have mere udbetalt i løn, eller, for nogles vedkommende, vælge mellem fritid, ferie, pension.
Mange har også den sjette ferieuge sikret i deres overenskomster, og der er også overenskomster, der indeholder barnets første og anden sygedag og mulighed for at holde fri i en periode, hvis f.eks. ens barn bliver indlagt.
Der er også flere arbejdspladser, der laver lokale aftaler om, at medarbejderne kan arbejde mere i nogle perioder og holde fri eller gå tidligere i andre perioder.
Så på alle måder oplever jeg, at der også er nogle arbejdspladser derude og nogle fagforeninger i overenskomstssporene med arbejdsgiverne som modpart, der har set det her og også er på sporet i forhold til at lave aftaler med mere fleksibilitet og frihed
, når der efterspørgsel på det.
Det gør også, at jeg som beskæftigelsesminister lidt ranker ryggen over, at vi har en dansk model, der faktisk følger med tiden.
Det er jo ikke samme, som at der ikke også er anledning til en politisk debat, eller at der ikke er et politisk ansvar for at skabe de rigtige overordnede rammer for, at vi kan have et rummeligt og fleksibelt arbejdsmarked.
Men der er nogle balancer at tage hensyn til.
Det vil først som sidst være min holdning, at arbejdsvilkår er arbejdsmarkedets parters domæne.
Derfor også nævner jeg også, hvad det er, der sker i vores overenskomster lige nu.
Det er vigtigt.
Den danske model er mere end bare nogle, der sætter sig og laver en overenskomst.
Jeg synes ikke, man skal kigge ret langt væk til udlandet for at se, at vi er bedre stillet på rigtig mange parametre netop på grund af vores arbejdsmarkedsmodel.
Derfor er det også rigtig vigtigt, uanset hvad vi har af diskussioner her, at det altid er koblet til en dialog med arbejdsmarkedets parter.
Det er en klar forudsætning for mig ind i den her diskussion.